Twee mense helder oordag in Kampsbaai doodgeskietKampsbaai. (Foto: Sebastian Canaves/Unsplash) Twee mense is Woensdag helder oordag in Kampsbaai in Kaapstad doodgeskiet terwyl die naburige strand stampvol vakansiegangers was. ŉ Strandganger het reeds haar tot sosiale media gewend en die gebeure as “traumaties” beskryf nadat dit voor haar afgespeel het. Ao. Joseph Swartbooi, polisiewoordvoerder, sê die plaaslike polisie is om 15:40 na Victoriastraat ontbied ná gerugte van ŉ skietery. “Die beamptes het ŉ man met skietwonde aan sy lyf aangetref,” sê hy. “Na verdere ondersoek van die toneel is die liggaam van ŉ tweede man aangetref. Hy het ook skietwonde opgedoen.” Paramedici het albei slagoffers op die toneel dood verklaar. Volgens Swartbooi het die ongeïdentifiseerde verdagtes van die toneel gevlug “en moet hulle nog in hegtenis geneem word”. Die motief vir die aanval is nog in hierdie stadium onbekend. Die polisie ondersoek tans twee moordsake. Dr. Yvonne Maphosa, ŉ akademikus, het kort nadat die polisie ontbied is op Twitter gesê dat sy die hele voorval aanskou het. “Ek is so geskok. Wat ŉ wonderlike dag op die strand was, het net traumaties geword,” skryf sy. Sy sê verder dat een van die mans glo verskeie kere van naby geskiet is. “Dit het reg voor ons gebeur.” Sy beweer dat die tweede man slegs deur ŉ dwaalkoeël getref is, maar die polisie kon nie in hierdie stadium die bewering bevestig nie.